CELEX: 52022PC0195
Language: bg
Date: 2022-04-27
Title: Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно временно либерализиране на търговията с цел допълване на търговските отстъпки, приложими за украинските продукти съгласно Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна

ЕВРОПЕЙСКА КОМИСИЯ
            Брюксел, 27.4.2022
            COM(2022) 195 final
            2022/0138(COD)
            
            Предложение за
            РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            относно временно либерализиране на търговията с цел допълване на търговските отстъпки, приложими за украинските продукти съгласно Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  Непровокираната и необоснована военна агресия на Русия срещу Украйна, започнала на 24 февруари 2022 г., оказа тежко отрицателно въздействие върху възможността на Украйна да търгува с останалата част от света — поради понесените човешки жертви, необходимостта от съсредоточаване върху защитата на територията, разселването на огромно население, както и поради разрушаването на производствения капацитет и невъзможността да се използва значителна част от транспортните средства вследствие на затварянето на достъпа до Черно море. В този труден контекст Украйна поиска от Съюза да улесни във възможно най-голяма степен условията, които ще позволят на страната да запази търговската си позиция спрямо останалата част от света и да задълбочи още повече търговските си отношения със Съюза. Мерките за тази цел включват улесняване на логистиката по суша и увеличаване на степента на либерализация на пазара. Тези мерки биха осигурили допълнителна гъвкавост и сигурност за украинските производители. 
               
               
                  Поради това Комисията предлага регламент на Европейския парламент и на Съвета за въвеждане на мерки за либерализиране на търговията под формата на следните три мерки, които следва да се прилагат за период от една година:  
               
            
            
               –Временно преустановяване на всички мита, които все още са дължими по дял IV от Споразумението за асоцииране между ЕС и Украйна (наричано по-нататък „споразумението за асоцииране“)
                  1
                за създаване на задълбочена и всеобхватна зона за свободна търговия (ЗВЗСТ). Това обхваща три категории продукти: 
            
            
               ·промишлени продукти, подлежащи на постепенно премахване на митата до края на 2022 г.; 
            
            
               ·плодове и зеленчуци, за които се прилага системата на входните цени; 
            
            
               ·селскостопански продукти и преработени селскостопански продукти, които са предмет на тарифни квоти. 
            
            
               –Временно несъбиране на антидъмпингови мита върху внос с произход от Украйна, считано от датата на влизане в сила на настоящия регламент;  както и
            
            
               –Временно спиране на прилагането на общите правила за внос (защитни мерки)
                  2
                по отношение на вноса с произход от Украйна.
            
            
               
                  Тези временни и извънредни мерки ще спомогнат да се подкрепят и насърчат съществуващите търговски потоци от Украйна към Съюза.  Това е в съответствие с една от основните цели на споразумението за асоцииране, а именно създаването на условия за задълбочаване на икономическите и търговските отношения, водещи до постепенната интеграция на Украйна във вътрешния пазар на ЕС. 
               
               
                  Мерките за либерализиране на търговията, предвидени в настоящото предложение за регламент, се предприемат при спазване на ангажимента по член 2 от споразумението за асоцииране, който утвърждава като основен елемент на споразумението насърчаването на зачитането на принципите на суверенитет и териториална цялост, ненарушимост на границите и независимост. В същия дух самите мерки за либерализиране на търговията ще зависят от спазването на същите основни принципи, посочени в член 2, включително тези, които предвиждат, че зачитането на демократичните принципи, правата на човека и основните свободи и зачитането на принципа на върховенството на закона представляват съществени елементи от това споразумение.  
               
               
                  Освен това мерките за либерализиране на търговията, съдържащи се в настоящото предложение, имат за цел да гарантират, в съответствие с член 207, параграф 1 от ДФЕС, че общата търговска политика на Съюза се провежда в контекста на принципите и целите на външната дейност на Съюза, посочени в член 21 от ДЕС.  
               
               
                  Прилагат се обичайните предпазни процедури. 
               
            
            
               •Съгласуваност с действащите разпоредби в тази област на политиката
            
            
               
                  Тези мерки за либерализиране на търговията ще бъдат в съответствие с прилагането на споразумението за асоцииране, и по-специално с дял IV за създаване на ЗВЗСТ, в който се предвижда, че в рамките на преходен период от максимум 10 години, считано от влизането в сила на споразумението, страните постепенно създават зона за свободна търговия.
               
               
                  Освен това през 2021 г. Украйна поиска да бъде извършен прегледът по член 29, параграф 4 от споразумението с цел да се разгледа възможността за ускорено и разширено по обхват премахване на митата между Украйна и Съюза.
               
            
            
               •Съгласуваност с други политики на Съюза
            
         
         
            
               
                  Европейският съюз категорично осъди руската агресия срещу Украйна и предприе безпрецедентни стъпки в подкрепа на страната в този извънреден контекст, простиращи се от финансова помощ, включително спешна макрофинансова помощ, до доставка на военно оборудване.  Следователно предложеният регламент ще бъде в съответствие със задължението на Съюза съгласно член 21, параграф 3 от ДЕС да осигурява съгласуваност между различните области на външната си дейност, както и с член 207, параграф 1 от ДФЕС, който предвижда, че общата търговска политика се провежда в контекста на принципите и целите на външната дейност на Съюза. 
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Правното основание за предложението е член 207, параграф 2 от Договора за функционирането на Европейския съюз.
            
            
               •Субсидиарност (при неизключителна компетентност) 
            
            
               В съответствие с член 3, параграф 1, буква д) от ДФЕС общата търговска политика е от изключителната компетентност на Съюза. Следователно принципът за субсидиарност не се прилага.
            
            
               •Пропорционалност
            
            
               Настоящото предложение е необходимо за прилагането на общата търговска политика и за постигането на целта за оказване на подкрепа на Украйна при настоящите ѝ икономически затруднения, включително в областта на търговията със Съюза.
            
            
               •Избор на инструмент
            
            
               Настоящото предложение е в съответствие с член 207, параграф 2 от ДФЕС, който предвижда мерки по линия на общата търговска политика. 
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Последващи оценки/проверки за пригодност на действащото законодателство
            
            
               
                  Не се прилага.
               
            
            
               •Консултации със заинтересованите страни
            
            
               
                  Не се прилага.
               
            
            
               •Събиране и използване на експертни становища
            
            
               
                  Не се прилага.
               
            
            
               •Оценка на въздействието
            
            
               С оглед на извънредното икономическо положение в Украйна е важно регламентът да влезе в сила възможно най-скоро. Поради това не беше извършена оценка на въздействието за въпросната мярка. Търговските и свързаните с търговията разпоредби на споразумението за асоцииране обаче бяха предмет на възложена от ГД „Търговия“ през 2007 г.  оценка на въздействието относно устойчивостта, която допринесе за процеса на преговори за ЗВЗСТ. При посоченото проучване бе потвърдено, че изпълнението на търговските и свързаните с търговията разпоредби ще има благоприятно икономическо въздействие както за ЕС, така и за Украйна. 
            
            
               •Пригодност и опростяване на законодателството
            
         
         
            
               
                  Мярката не води до увеличаване на регулаторната тежест на предприятията. 
               
            
            
               •Основни права
            
            
               
                  Тези мерки ще зачитат същите основни принципи, заложени в споразумението за асоцииране между ЕС и Украйна. По-конкретно, в член 2 от споразумението за асоцииране с Украйна се предвижда, че зачитането на демократичните принципи, правата на човека и основните свободи и зачитането на принципа на върховенството на закона представляват основни елементи от това споразумение. 
               
               
                  Мерките за либерализиране на търговията ще бъдат в съответствие също и с Хартата на основните права на Европейския съюз.
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Съгласно приблизителните данни за равнището на вноса от Украйна за 2021 г. загубата на митнически приходи за Европейския съюз ще бъде по-малко от 31 милиона евро годишно.  В допълнение към това загубата на антидъмпингови мита се оценява на 34,6 милиона евро. Много вероятно е тази стойност да бъде значително по-ниска, тъй като равнището на вноса от Украйна беше засегнато неблагоприятно от конфликта. Поради това въздействието върху собствените ресурси на ЕС ще бъде много ограничено.  
               
            
            
               5.ДРУГИ ЕЛЕМЕНТИ
            
            
               •Планове за изпълнение и механизми за мониторинг, оценка и докладване
            
            
               
                  Онлайн доклади за развитието на двустранната търговия между ЕС и Украйна са публикувани на специализираните уебсайтове на Европейската комисия. 
               
            
            
               •Обяснителни документи (за директивите)
            
            
               
                  Не се прилага.
               
            
            
               •Подробно разяснение на отделните разпоредби на предложението
            
            
               
                  С оглед на извънредната ситуация в Украйна мярката има за цел да увеличи търговските потоци, засягащи целия внос от Украйна, посредством спиране на всички налози и вносни мита, прилагани за украинските продукти. Мерките за либерализиране на търговията ще бъдат предоставени под формата на пълно премахване на вносните мита за всички продукти. 
               
            
            
               2022/0138 (COD)
            
            
               Предложение за
            
            
               РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            
            
               относно временно либерализиране на търговията с цел допълване на търговските отстъпки, приложими за украинските продукти съгласно Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна
            
            
               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
            
            
               като взеха предвид Договора за функционирането на Европейския съюз, и по-специално член 207, параграф 2 от него,
            
            
               като взеха предвид предложението на Европейската комисия,
            
         
         
            
               след предаване на проекта на законодателния акт на националните парламенти,
            
            
               в съответствие с обикновената законодателна процедура
                  3
               ,
            
            
               като имат предвид, че:
            
            
               (1)Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна
                  4
                („споразумението за асоцииране“) представлява основата, върху която се градят отношенията между Европейския съюз и Украйна. Дял IV от споразумението за асоцииране, който се отнася до търговията и свързаните с търговията въпроси, се прилага временно от 1 януари 2016 г.
                  5
                и е изцяло в сила от 1 септември 2017 г. след ратифицирането му от всички държави членки. 
            
            
               (2)Споразумението за асоцииране изразява желанието на страните да укрепят и разширят отношенията си по един амбициозен и новаторски начин, а също и да улеснят и постигнат постепенна икономическа интеграция в съответствие с правата и задълженията, произтичащи от членството на страните в Световната търговска организация. 
            
            
               (3)В член 2 от споразумението за асоцииране се предвижда, наред с другото, зачитането на демократичните принципи, правата на човека и основните свободи, както и насърчаването на зачитането на принципите на суверенитет и териториална цялост, ненарушимост на границите и независимост като основни елементи на споразумението. 
            
            
               (4)В член 25 от споразумението за асоцииране се предвижда постепенното установяване на зона за свободна търговия между страните в съответствие с член XXIV от Общото споразумение за митата и търговията (ГАТТ) от 1994 г. За тази цел в член 29 от споразумението за асоцииране се предвижда постепенното премахване на митата в съответствие с включените в споразумението графици и се предвижда възможността за ускоряване и разширяване на обхвата на това премахване. В член 48 от споразумението за асоцииране се посочва, че  преди прилагането на антидъмпингови мерки между страните се взема предвид общественият интерес.
            
            
               (5)Непровокираната и необоснована военна агресия на Русия срещу Украйна, започнала на 24 февруари 2022 г., оказа тежко отрицателно въздействие върху възможността на Украйна да търгува с останалата част от света също и поради разрушаването на производствения капацитет и невъзможността да се използва значителна част от транспортните средства вследствие на затварянето на достъпа до Черно море. За да се смекчат отрицателните икономически последици от агресията, е необходимо да се ускори развитието на по-тесни икономически отношения между Съюза и Украйна, за да се предостави бърза подкрепа на украинските органи и населението при тези извънредни обстоятелства.  Поради това е целесъобразно и необходимо да се стимулират търговските потоци и да се предоставят отстъпки под формата на мерки за либерализиране на търговията за всички продукти в съответствие с ускореното премахване на митата върху търговията между Съюза и Украйна. 
            
            
               (6)В съответствие с член 21, параграф 3 от Договора за Европейския съюз Съюзът следва да осигурява съгласуваност между различните области на външната си дейност. Съгласно член 207, параграф 1 от Договора за функционирането на Европейския съюз общата търговска политика следва да се провежда в контекста на принципите и целите на външната дейност на Съюза. 
            
            
               (7)Мерките за либерализиране на търговията, установени с настоящия регламент, следва да бъдат под формата на:  i) пълно премахване на вносните мита („преференциални мита“) върху вноса на промишлени продукти от Украйна; ii) спиране на прилагането на системата на входните цени по отношение на плодовете и зеленчуците; iii) суспендиране на квотите с нулеви мита и пълно премахване на вносните мита; iv) чрез дерогация от член 14, параграф 1, алинея 1 от Регламент (ЕС) 2016/1036 на Европейския парламент и на Съвета
                  6
                антидъмпинговите мита върху вноса с произход от Украйна, осъществен по време на прилагането на настоящия регламент, следва да не се събират в нито един момент, включително след изтичането на срока на действие на настоящия регламент; и v) временно спиране на прилагането на Регламент (ЕС) 2015/478 на Европейския парламент и на Съвета
                  7
               . Чрез тези мерки Съюзът на практика временно ще предостави подходяща икономическа и финансова подкрепа  на Украйна и на съответните украински стопански субекти. 
            
            
               (8)С цел предотвратяването на измами преференциалният режим, установен с настоящия регламент, следва да се предостави, при положение че Украйна спазва всички съответни условия, с които е обвързано получаването на ползи съгласно споразумението за асоцииране, включително правилата за произход на съответните продукти и свързаните с тях процедури, и при положение че участва в тясното административно сътрудничество със Съюза, предвидено в посоченото споразумение.
            
            
               (9)Украйна следва да се въздържа от въвеждане на нови мита или такси с равностоен ефект, както и на нови количествени ограничения или мерки с равностоен ефект, или от повишаване на съществуващите нива на мита или такси, или от въвеждане на други ограничения върху търговията със Съюза, освен ако това е ясно обосновано в контекста на войната. В случай на неспазване от страна на Украйна на което и да е от тези условия, на Комисията следва да бъде предоставено правомощието да спре изцяло или частично прилагането на преференциалния режим, установен в настоящия регламент. 
            
            
               (10)В член 2 от споразумението за асоцииране се предвижда, наред с другото, че зачитането на демократичните принципи, правата на човека и основните свободи, както и предотвратяването на разпространението на оръжията за масово унищожаване и свързаните с тях материали и техните средства за доставка представляват съществени елементи от отношенията с Украйна, които се уреждат от посоченото споразумение. Освен това в член 3 от споразумението за асоцииране са заложени принципите на върховенството на закона, борбата с корупцията, борбата с различните форми на транснационална организирана престъпност и борбата срещу тероризма, насърчаването на устойчиво развитие и ефективно многостранно сътрудничество, които са от основно значение за укрепването на отношенията между страните. Подобно на други споразумения за асоцииране, сключени от Съюза, е целесъобразно да се предвиди възможността за спиране прилагането на преференциалния режим, установен с настоящия регламент, в случай на неспазване от страна на Украйна на общите принципи на споразумението за асоцииране.
            
            
               (11)За да се гарантират еднакви условия за изпълнение на настоящия регламент, на Комисията следва да бъдат предоставени изпълнителни правомощия за спиране прилагането на преференциалния режим, посочен в съображение 7, подточки i), ii) или iii), и за въвеждане на коригиращи мерки в случаите, когато производителите от Съюза са или могат да бъдат сериозно засегнати от вноса по настоящия регламент. Тези правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета
                  8
               .
            
            
               (12)Необходимо е да се предвиди възможност — след провеждане на разследване от страна на Комисията —за повторно въвеждане на митата, приложими съгласно споразумението за асоцииране за вноса на всякакви продукти, попадащи в обхвата на настоящия регламент, които причиняват или заплашват да причинят сериозни затруднения на производителите от Съюза на сходни или пряко конкурентни продукти.
            
            
               (13)В годишния доклад на Комисията относно прилагането на задълбочената и всеобхватна зона за свободна търговия, която е неразделна част от споразумението за асоцииране, следва да се включи подробна оценка на прилагането на мерките за либерализиране на търговията, установени с настоящия регламент. 
            
            
               (14)В контекста на извънредното положение в Украйна настоящият регламент следва да съдържа подходяща преходна разпоредба и да влезе в сила в деня след публикуването му в Официален вестник на Европейския съюз,
            
            
               ПРИЕХА НАСТОЯЩИЯ РЕГЛАМЕНТ:
            
            
               Член 1
            
            
               Мерки за либерализиране на търговията 
            
         
         
            
               1.Преференциалните мита при внос в Съюза на някои промишлени продукти с произход от Украйна, които подлежат на постепенно премахване на митата в рамките на седемгодишен срок в съответствие с приложение I-A към споразумението за асоцииране, се определят на нула. 
            
            
               2.Прилагането на системата на входните цени се спира за тези продукти, ако тя се прилага съгласно посоченото в приложение I-A към споразумението за асоцииране. За тези продукти не се прилагат мита. 
            
            
               3.Всички тарифни квоти, установени съгласно приложение I-A към споразумението, се спират, а продуктите, обхванати от тези квоти, се допускат за внос от Украйна в Съюза без никакви мита. 
            
            
               4.Чрез дерогация от член 14, параграф 1, първа алинея от Регламент (ЕС) 2016/1036 антидъмпинговите мита върху вноса с произход от Украйна, осъществен по време на прилагането на настоящия регламент, не се събират в нито един момент, включително след изтичането на срока на действие на настоящия регламент.  
            
            
               5.Прилагането на Регламент (ЕС) 2015/478 се спира временно по отношение на вноса с произход от Украйна. 
            
            
               Член 2
            
            
               Условия за правото за прилагане на преференциалния режим 
            
            
               Преференциалният режим, предвиден в член 1, параграфи 1, 2 и 3, се прилага при следните условия:
            
            
               а)спазването на правилата за произход на продуктите и свързаните с тях процедури, както е предвидено в споразумението за асоцииране; 
            
            
               б)въздържането от страна на Украйна от въвеждане на нови мита или такси с равностоен ефект, както и на нови количествени ограничения или мерки с равностоен ефект върху вноса с произход от Съюза, или от повишаване на съществуващите нива на мита или такси, или от въвеждане на други ограничения, включително дискриминационни вътрешни административни мерки, освен ако това е ясно обосновано в контекста на войната;
            
            
               в)зачитането от страна на Украйна на демократичните принципи, правата на човека и основните свободи и зачитането на принципа на върховенството на закона, както и постоянни и непрекъснати усилия за борба с корупцията и незаконните дейности, предвидени в членове 2, 3 и 22 от споразумението за асоцииране.
            
            
               Член 3
            
            
               Временно спиране
            
            
               1.Ако Комисията установи, че са налице достатъчно доказателства за неспазване от страна на Украйна на условията, определени в член 2, тя може посредством акт за изпълнение да спре изцяло или частично прилагането на преференциалния режим, предвиден в член 1, параграфи 1, 2 или 3 от настоящия регламент, в съответствие с процедурата по разглеждане, предвидена в член 5, параграф 2.
            
            
               2.Ако държава членка поиска от Комисията да спре прилагането на някой от преференциалните режими въз основа на неспазването от страна на Украйна на условията, посочени в член 2, буква б), в срок от четири месеца от искането Комисията представя мотивирано становище относно основателността на твърдението за неспазване от страна на Украйна. Ако заключението на Комисията е, че твърдението е обосновано, тя стартира процедурата, посочена в параграф 1 от настоящия член.
            
            
               Член 4
            
            
               Предпазна клауза
            
            
               1.Когато продукт с произход от Украйна се внася при условия, които причиняват или заплашват да причинят сериозни затруднения на производителите от Съюза на сходни или пряко конкурентни продукти, митата, приложими по силата на споразумението за асоцииране върху такъв продукт, могат да бъдат въведени отново във всеки един момент.
            
            
               2.Комисията следи отблизо въздействието на настоящия регламент, включително по отношение на цените на пазара на Съюза, като взема предвид информацията за износа, вноса и производството на Съюза на продуктите, предмет на мерките за либерализиране на търговията, установени с настоящия регламент. 
            
            
               3.В рамките на разумен срок Комисията взема официално решение да започне разследване:
            
         
         
            
               а)по искане на държава членка, 
            
            
               б)по искане на юридическо лице или сдружение без правосубектност, действащо от името на промишлеността на Съюза, т.е. на всички или голяма част от производителите от Съюза на подобни или пряко конкурентни продукти, или
            
            
               в)по собствена инициатива, ако за Комисията е видно, че са налице достатъчно prima facie доказателства за сериозните затруднения, посочени в параграф 1.
            
            
               За целите на настоящия член „голяма част“ означава производителите от Съюза, чието съвкупно производство представлява повече от 50 % от общото производство на Съюза на подобни или пряко конкурентни продукти, произведени от тази част от промишлеността на Съюза, която е изразила подкрепа или противопоставяне на искането и чийто дял от общото производство на подобни или пряко конкурентни продукти, произведени от промишлеността на Съюза, е не по-малък от 25 %.
            
            
               4.Когато Комисията реши да започне разследване, тя публикува известие в Официален вестник на Европейския съюз, с което се обявява началото на разследването. В известието се помества резюме на получената информация и се посочва, че всяка относима информация следва да се изпраща на Комисията. В него се определя срокът, в който заинтересованите страни могат да представят писмено становищата си. Този срок не може да бъде повече от четири месеца от датата на публикуване на известието.
            
            
               5.Комисията издирва цялата информация, която счита за необходима, като може да проверява получените данни чрез справка с Украйна или с всеки друг относим източник. Тя може да получава съдействие от служители от държавите членки, на чиято територия може да се извърши проверката, ако съответната държава членка поиска такова съдействие от служителите.
            
            
               6.Когато проверява дали са налице сериозните трудности, посочени в параграф 1, Комисията следва да вземе предвид, inter alia, следните фактори по отношение на производителите от Съюза, когато съответната информация е налична:
            
            
               а)пазарен дял,
            
            
               б)производство,
            
            
               в)запаси,
            
            
               г)производствен капацитет,
            
            
               д)използване на капацитета,
            
            
               е)заетост,
            
            
               ж)внос,
            
            
               з)цени.
            
            
               7.Разследването приключва в рамките на шест месеца от публикуване на известието, посочено в параграф 3 от настоящия член. При изключителни обстоятелства Комисията може да удължи този срок посредством акт за изпълнение в съответствие с процедурата по разглеждане, посочена в член 5, параграф 2.
            
            
               8.В срок от три месеца след приключване на разследването Комисията взема решение дали да въведе отново митата, приложими съгласно споразумението за асоцииране, посредством акт за изпълнение в съответствие с процедурата по разглеждане, посочена в член 5, параграф 2.  Посоченият акт за изпълнение влиза в сила в рамките на един месец след публикуването му. 
            
            
               Митата, приложими съгласно споразумението за асоцииране, могат да бъдат въведени отново, докато това е необходимо, за да се противодейства на влошаването на икономическото или финансовото положение на производителите от Съюза, или докато продължава да съществува заплахата от такова влошаване. Когато окончателно установените факти сочат, че не са изпълнени условията, определени в параграф 1 от настоящия член, Комисията приема акт за изпълнение за прекратяване на разследването и процедурата в съответствие с процедурата по разглеждане, посочена в член 5, параграф 2.
            
            
               9.Когато вследствие на изключителни обстоятелства, изискващи незабавни действия, провеждането на разследването не е възможно, Комисията може, след като уведоми Комитета по Митническия кодекс, посочен в член 5, параграф 1, да предприеме всички необходими превантивни мерки.
            
            
               Член 5
            
         
         
            
               Процедура на комитет
            
            
               1.Комисията се подпомага от Комитета по Митническия кодекс, създаден по силата на член 285 от Регламент (ЕС) № 952/2013 на Европейския парламент и на Съвета
                  9
               . Този комитет е комитет по смисъла на Регламент (ЕС) № 182/2011.
            
            
               2.При позоваване на настоящия параграф се прилага член 5 от Регламент (ЕС) № 182/2011.
            
            
               Член 6
            
            
               Оценка на прилагането на мерките за либерализиране на търговията
            
            
               В годишния доклад на Комисията относно прилагането на задълбочената и всеобхватна зона за свободна търговия се включва подробна оценка на прилагането на мерките за либерализиране на търговията, предвидени в настоящия регламент, и, доколкото е целесъобразно — оценка на социалното въздействие на тези мерки в Украйна и в Съюза. На уебсайта на Комисията се предоставя информация за вноса на продукти съгласно член 1, параграф 3. 
            
            
               Член 7
            
            
               Преходна разпоредба
            
            
               1.Преференциалният режим по член 1, параграфи 1, 2 или 3 се прилага за продукти, които на датата на влизане в сила на настоящия регламент се намират в режим на транзит от Украйна към Съюза или са под митнически контрол в Съюза, при условие че за това бъде подадено искане до отговорните митнически органи на Съюза в срок от шест месеца от тази дата.
            
            
               Член 8
            
            
               Влизане в сила и прилагане
            
            
               1.Настоящият регламент влиза в сила в деня след деня на публикуването му в Официален вестник на Европейския съюз.
            
            
               2.Настоящият регламент се прилага до [една година след датата на влизането му в сила]. 
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на […] година.
            
            
               
                  За Европейския парламент
                        За Съвета
               
               
                  Председател
                        Председател
               
            
         
         
            
                  
                     (1)
                  
                        Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна (
                  OВ L 161, 29.5.2014 г., стр. 3
                  ), бе подписано от страните по него на два етапа през март и юни 2014 г. Някои части от споразумението за асоцииране се прилагат временно от 1 ноември 2014 г. насам. ЗВЗСТ се прилага временно от 1 януари 2016 г. и е изцяло в сила от 1 септември 2017 г., след като бе ратифицирана от всички държави — членки на ЕС.
               
               
                  
                     (2)
                  
                        Регламент (ЕС) 2015/478 на Европейския парламент и на Съвета от 11 март 2015 г. относно общите правила за внос (ОВ L 83, 27.3.2015 г., стр. 16).
               
               
                  
                     (3)
                  
                        (…)
               
               
                  
                     (4)
                  
                        
                  ОВ L 161, 29.5.2014 г., стр. 3
                  .
               
               
                  
                     (5)
                  
                        Решение 2014/668/ЕС на Съвета от 23 юни 2014 г. за подписване, от името на Европейския съюз, и временно прилагане на Споразумението за асоцииране между Европейския съюз и Европейската общност за атомна енергия и техните държави-членки, от една страна, и Украйна, от друга страна, по отношение на дял III (с изключение на разпоредбите относно третирането на граждани на трети държави, които са законно наети като работници на територията на другата страна) и дялове IV, V, VI и VII от него, както и на свързаните приложения и протоколи (
                  ОВ L 278, 20.9.2014 г., стр. 1
                  ).
               
               
                  
                     (6)
                  
                        Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (
                  ОВ L 176, 30.6.2016 г., стр. 21
                  ).
               
               
                  
                     (7)
                  
                        Регламент (ЕС) 2015/478 на Европейския парламент и на Съвета от 11 март 2015 г. относно общите правила за внос (ОВ L 83, 27.3.2015 г., стр. 16).
               
               
                  
                     (8)
                  
                        Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).
               
               
                  
                     (9)
                  
                        Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (
                  
                     ОВ L 269, 10.10.2013 г., стр. 1
                  
                  ).